Diari Oficial de la Generalitat Valenciana


Sumari del DOGV 5898, del 21-11-2008 (2008/13506)

ORDE de 17 de novembre de 2008, de la Conselleria de Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització en l'exercici de 2009 de programes i/o activitats relacionats amb els fins de la Direcció General de la Dona i per la Igualtat, en el marc de les polítiques d'igualtat del Consell.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5898

Data del DOGV
:   21-11-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/13267


Data del document
:   17-11-2008

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * violència
    * societat sense fins de lucre
    * suport econòmic
    * dona
    * integració social
    * exclusió social
    * ajuda pública

ORDE de 17 de novembre de 2008, de la Conselleria de Benestar Social, per la qual es convoquen ajudes de servicis socials especialitzats en la dona per a entitats sense ànim de lucre, destinades a la realització en l'exercici de 2009 de programes i/o activitats relacionats amb els fins de la Direcció General de la Dona i per la Igualtat, en el marc de les polítiques d'igualtat del Consell. [2008/13141]
La Direcció General de la Dona i per la Igualtat de la Conselleria de Benestar Social, és l'òrgan directiu a què li correspon, segons el Decret 161/2008, de 17 d'octubre, del Consell, entre d'altres funcions, les d'elaborar, promoure i executar les mesures per fer efectiu el dret d'igualtat de tracte i d'oportunitats entre dones i hòmens, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens.
Com en convocatòries anteriors, s'establixen unes ajudes encaminades a incrementar les activitats de les entitats sense ànim de lucre, facilitant el desnvolupament dels seus programes d'igualtat, i garantir així la seua continuïtat.
En virtut d'això i fent ús de les facultats que em conferix l'art. 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i el Decret 161/2008, de 17 d'octubre, amb què s'aprova el Reglament Orgànic i Funcional de la Conselleria de Benestar Social,
ORDENE
Article 1
És objecte de la present Ordre regular i convocar ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral.
Article 2
Aprovar les bases per les quals es regix esta convocatòria, incloses com a annex I de la present Ordre, i el model de sol·licitud per a les esmentades ajudes que s'acompanya com a annex II.
Article 3
L'eficàcia de la present convocatòria d'ajudes queda condicionada a l'existència, en els pressupostos de l'exercici econòmic de l'any 2009, de crèdit adequat i suficient per a atendre les ajudes previstes en la present Ordre, havent de publicar-se en el Diari Oficial de la Comunitat Valenciana a este efecte la resolució de la Conselleria de Benestar Social en què es determinen les línies pressupostàries i la quantia global màxima que servisca de suport a estes.
Les ajudes concedides per mitjà d'esta ordre no necessiten ser notificades a la Comissió Europea, per no reunir tots els requisits de l'apartat 1 de l'article 87 del tractat CE, atés que van dirigides a un col·lectiu que no exercix activitat econòmica.
DISPOSICIONS FINALS
Primera
S'autoritza el subsecretari de la Conselleria de Benestar Social i la directora general de la Dona i per la Igualtat, perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona
La present Ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera
Esta ordre, que esgota la via administrativa, podrà ser recorreguda potestativament en reposició o bé directament s'hi podrà interposar recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social en el termini d'un mes comptador des de l'endemà de la seua publicació, segons el que establix per la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
b) El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació, d'acord amb el que establix la Llei 29/1998, de 13 de juliol, Reguladora de la Jurisdicció Contenciosa Administrativa.
València, 17 de novembre de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Primera. Objecte
Constituïx l'objecte de la present Ordre regular i convocar ajudes destinades a entitats sense ànim de lucre, perquè gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral.
El procediment de concessió de la subvenció serà el de concurrència competitiva.
Segona. Entitats beneficiàries
Seran beneficiàries de les ajudes les entitats sense ànim de lucre que gestionen programes de servicis socials especialitzats en dones en situació de risc d'exclusió social, carència de suport familiar i absència de recursos personals, dirigits fonamentalment al seu suport psicosocial i a la seua formació integral, que es troben degudament inscrites en el Registre de la Conselleria de Benestar Social, que tinguen seu social en la Comunitat Valenciana i els programes i/o actuacions dels quals es corresponguen amb els determinats en la present Ordre. No s'inclouen en este concepte, a l'efecte de la present convocatòria, les entitats públiques ni aquelles entitats privades amb participació pública.
Tercera. Programes objecte de subvenció
Seran objecte d'esta subvenció:
Aquelles accions dirigides a dones i les seues filles/s en situació de risc d'exclusió social, carència de suport familiar i absència de recursos personals, a dones que exercixen la prostitució, l'han exercida o estan en risc d'exercir-la, per mitjà de la realització de programes i tallers de formació integral:
- Adquisició d'hàbits i activitats en àmbits personals, familiars i socials.
- Autoajuda i relaxació.
- Alfabetització.
- Foment de l'autoestima.
- Formació d'actituds.
- Adquisició de capacitats personals per a la inserció laboral.
- Atenció psicològica i social.
- Habilitats socials.
- Entorn familiar.
- Defensa personal
- Altres de semblants característiques que, alhora, presenten una finalitat formativa.
Queden exclosos de la subvenció:
- Els viatges d'esplai i/o màrqueting, menjars i semblants.
- Els cursos de formació professional.
Les subvencions seran destinades a finançar els gastos corrents derivats del desplegament de les activitats, sense que puguen entendre's com a subvencionables els gastos relatius al funcionament ordinari de les entitats, ni l'adquisició de material inventariable.
En cap cas l'import de la subvenció no podrà superar el cost total de l'activitat a desplegar per l'entitat beneficiària.
Quarta. Documentació que hauran d'aportar les entitats sol·licitants
La sol·licitud de subvenció haurà de presentar-se firmada per la persona que detente la representació legal de l'entitat, segons el model establit en l'annex II i acompanyada dels documents següents:
- Programa per al qual se sol·licita subvenció, segons la fitxa descriptiva establida en l'annex III.
- Projecte que permeta ampliar la informació reflectida en les fitxes descriptives, en les quals es faça constar:
- L'àmbit territorial del projecte, les característiques de la població a qui va dirigit i els seus objectius generals.
- El nombre estimat de beneficiàries del projecte.
- L'equip professional de què dispose l'entitat per a la realització del projecte.
- La metodologia que s'utilitzarà en el seu desenvolupament.
- El pressupost del programa, desglossat per conceptes, segons la fitxa descriptiva.
- El sistema i els instruments que s'utilitzaran per a l'avaluació dels objectius i els resultats previstos en el programa.
- Fitxa de manteniment de tercers de l'entitat bancària en què es farà constar el número de compte i el seu titular, que haurà de coincidir amb l'entitat sol·licitant de la subvenció. (annex IV).
- Document que acredite, en funció dels estatuts degudament aprovats i registrats, la persona que detente la capacitat de representar l'entitat i actuar en nom seu, incloent-hi la capacitat de realitzar les operacions bancàries necessàries per a percebre les ajudes que es reben, si és el cas, per compte de l'associació o entitat.
- Fotocòpia compulsada del DNI de qui represente l'entitat.
- Fotocòpia compulsada del CIF de l'associació o entitat sense ànim de lucre.
- Compromís d'aportar el finançament del projecte en la part que no siga subvencionada per la Conselleria de Benestar Social.
- Fotocòpia compulsada del Registre d'Activitats d'Acció Social, de la Conselleria de Benestar Social.
Si la sol·licitud no reunira els requisits i documents que s'assenyalen en esta base, es requerirà l'entitat perquè, en el termini de 10 dies esmene la falta o acompanye els documents preceptius, amb indicació que si no ho fera, se li tindrà per desistida de la seua petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinta. Termini de presentació de les sol·licituds
La sol·licitud s'omplirà en el model que s'adjunta a la present Ordre com a annex II.
El termini de presentació de les sol·licituds, segons el model de l'annex II, començarà a partir de l'endemà de la publicació de la present Ordre en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal del dia de la publicació de l'Ordre.
Sexta. Lloc de presentació de les sol·licituds
Les sol·licituds podran presentar-se en la seu de la Direcció General de la Dona i per la Igualtat, en el carrer Náquera, núm. 9, 46389 València; i en la direccions territorials de Benestar Social, en l'av. Baró de Càrcer núm. 36, 46709 València, en el carrer Oscar Esplà, 33-35, de 03700 Alacant i en el carrer l'Ensenyament, núm. 10, 12461 Castelló, i per qualsevol dels mitjans establits en l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.
Sèptima. Comissió Avaluadora
Per a la selecció dels programes a subvencionar es constituirà una Comissió Avaluadora composta per:
- La directora general de la Dona i per la Igualtat, o persona en qui delegue, com a presidenta de la comissió.
- El cap de Servici de Promoció i Participació de la Direcció General de la Dona i per la Igualtat o persona en qui delegue, com a secretària de la comissió
- Un/a tècnica/o de la Direcció General de la Dona i per la Igualtat de València.
- Un/a tècnic/a de la subsecretària de la Conselleria de Benestar Social.
- Els/es coordinadors/es de la Direcció General de la Dona i per la Igualtat d'Alacant i Castelló
- El cap de Secció de Menors U, de la Direcció Territorial de Benestar Social de València o persona en qui delegue.
Octava. Criteris objectius de valoració
La subvenció dels programes presentats per les entitats sol·licitants, tant de caràcter general com específic, estarà condicionada a l'aplicació dels criteris objectius de valoració, exposats a continuació:
1. La continuïtat dels programes i/o activitats objecte de subvenció: 1 PUNT
2. El nombre de beneficiàries previst en relació amb l'àmbit territorial que preveja l'entitat sol·licitant i/o el programa, els objectius del qual hauran d'adequar-se a una o a diverses de les línies d'actuació definides en la base tercera:
- Més de 100: 3 punts.
- Entre 50 i 100: 2 punts.
- Menys de 50: 1 punt.
3. Els indicadors i instruments d'avaluació que permeten mesurar el grau de compliment dels objectius del programa:
- Sense determinar: 0 punts.
- Regular: 1 punt.
- Bona: 2 punts.
4. El percentatge de cofinançament del programa per part de l'entitat sol·licitant i de totes les implicades en el desplegament de les actuacions.
- Cofinançament de més del 25%: 3 punts.
- Cofinançament de 10% al 25%%: 2 punts.
- Cofinançament del 5% al 10%: 1 punt.
- Sense cofinançament o menys del 5%: 0 punts.
5. La qualitat del programa
- Molt bona: 2 punts.
- Bona: 1 punts.
- Regular: 0 punts.
6. El grau d'interrelació en l'execució del programa amb altres entitats o servicis públics
- Existix: 1 punt.
- No existix: 0 punts.
Novena. Duració dels programes
Les entitats sol·licitants hauran de comprometre's a fer les activitats que constituïxen l'objecte del programa finançat abans del 31 d'octubre de 2009.
Desena. Resolució de l'expedient
La Comissió d'Avaluació establida en la base sèptima de la present Ordre, elevarà proposta motivada de resolució a la directora general de la Dona i per la Igualtat, qui serà competent per a resoldre per delegació del conseller de Benestar Social, en virtut de la Resolució de 30 de gener de 2001, sobre delegació de l'exercici de competències en determinats òrgans de la Conselleria de Benestar Social (DOGV núm. 3.936, de 09.02.2001), modificada per la Resolució de 16 de febrer de 2001 i la Resolució de 14 de maig de 2002, ambdós del mateix òrgan, atenent-hi als criteris de valoració de la base octava.
La resolució de concessió de les ajudes indicarà expressament el programa o programes subvencionats amb indicació de la quantia.
Transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
El termini de resolució de l'expedient serà de dos mesos comptadors des de l'endemà de la publicació en el Diari Oficial de la Comunitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat per a l'any 2009.
La Comissió Avaluadora, d'acord amb els criteris de valoració previstos en la base novena podrà, si és el cas, proposar el prorrateig, entre les entitats beneficiàries, de l'import global màxim destinat a les subvencions, d'acord amb la Llei 38/2003, de 17 de novembre, General de Subvencions.
La resolució es notificarà a les entitats sol·licitants segons el que disposen els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.
En compliment de l'article 18 de la Llei 38/2003, de 17 de novembre, General de Subvencions, es publicaran en el DOCV les subvencions concedides, amb expressió de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.
Onzena. Obligacions de les entitats beneficiàries
1. Realitzar l'activitat que fonamenta la concessió de la subvenció abans del 31 d'octubre de 2009.
2. Acreditar davant de la Direcció General de la Dona i per la Igualtat la realització de l'activitat, així com el compliment dels requisits i les condicions que determinen la concessió de la subvenció.
3. Sotmetre's al control financer que escau a la Intervenció General.
4. Comunicar a la Direcció General de la Dona i per la Igualtat, l'obtenció d'ajudes per a la mateixa finalitat, procedents de qualssevol administracions o ens públics, amb anterioritat a la justificació de l'aplicació donada als fons percebuts, d'acord amb el que disposa la Llei 38/2003, de 17 de novembre, General de Subvencions.
5. Presentar una memòria justificativa del programa elaborat, que expresse clarament, entre d'altres, el nombre de beneficiàries ateses i la seua característica dins de la població, l'avaluació dels resultats obtinguts respecte als objectius plantejats en el dit programa, així com si hi ha interrelació en la seua execució amb altres entitats o servicis públics.
6. Comunicar a la Direcció General de la Dona i per la Igualtat, per a la seua autorització, en el cas que escaiga, qualsevol modificació que afecte el desplegament i l'execució del programa subvencionat.
7. Les entitats beneficiàries de les ajudes regulades per les presents bases estaran obligades a fer constar en les publicacions i material de difusió dels programes que estos es troben dins de les polítiques d'igualtat del Consell. També s'hi farà constar la col·laboració de la Direcció General de la Dona i per la Igualtat de la Conselleria de Benestar Social.
Dotzena. Justificació i pagament de la subvenció
Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta ordre s'efectuarà en la forma que es determina en l'art.47 bis del Text Refós de la Llei d'Hisenda Pública, aprovat pel Decret Legislatiu de 26 juny de 1991, ajustant-se a la modalitat següent:
- Fins un 40% del seu l'import podrà lliurar-se immediatament una vegada concedida.
- Fins un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció, i
- La resta serà abonada per la Generalitat, una vegada justifique l'entitat beneficiària el compliment del que que s'ha convingut.
No obstant això i respectant els límits establits en l'art. 47 bis del Text Refós de la Llei d'Hisenda Pública de la Generalitat, la resolució de concessió d'ajudes concretarà els percentatges que caldrà aplicar en cada un dels lliuraments.
En el cas de bestretes de pagament i d'acord amb l'apartat 3, A), b), paràgraf segon de l'article 47 bis del Text Refós de la Llei d'Hisenda Pública de la Generalitat, no s'exigirà a l'entitat beneficiària la constitució de garantia per les esmentades bestretes al ser estes entitats sense ànim de lucre i tindre com a objecte l'ajuda o subvenció, el finançament de programes i activitats de servicis socials, sempre que el seu import no excedisca de 90.151,81 euros en el cas de finançar un sol programa, 150.253,02 euros en el cas de finançar dos programes o 210.354,24 euros en el cas de tres o més programes d'actuació. S'entén per bestretes de pagament les quantitats lliurades al beneficiari abans de la justificació del gasto. Quan se superen estos imports caldrà constituir garanties per bestreta d'acord amb el que establix l'article 47 bis-2 de la dita norma i podran constituir-se per mitjà de pòlisses d'assegurament a càrrec de qualsevol entitat oficialment reconeguda en la quantia i forma que establix el títol IV del llibre primer de la Llei 30/2007, de 30 d'octubre, de Contractes del Sector Públic, el títol II capítol III del Reial Decret 1.098/2001, de 12 d'octubre pel qual s'aprova el Reglament General de la Llei de Contractes de les Administracions Públiques i l'Ordre de 14 de febrer de 1986, de la Conselleria d'Economia i Hisenda i es procedirà al seu depòsit en els servicis territorials de la Conselleria d'Economia, Hisenda i Ocupació de la província corresponent.
El compte justificatiu del gasto total efectuat per l'entitat, per cada un dels programes subvencionats, contindrà:
- La memòria explicativa de la realització de les activitats subvencionades firmada per la persona que detente la presidència de l'entitat.
- El certificat de la persona que detente la secretaria de l'entitat, amb el vistiplau de qui en detente la presidència, indicatiu de la quantia dels gastos ocasionats per cada concepte de l'activitat subvencionada.
- Els documents acreditatius dels gastos efectivament realitzats per al compliment de l'activitat subvencionada. A la seua presentació es compulsaran les còpies i es tornaran els originals. Les factures presentades per a la justificació dels gastos efectuats hauran de complir els requisits formals exigits per a la seua expedició pel Reial Decret 1.496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit (BOE núm. 286 de 29-11-2003).
- Justificants de l'execució de l'import cofinançat
- En el cas de tractar-se de tallers, s'indicarà el lloc, el nombre d'hores impartides, el nombre de dones que han participat i la seua característica dins de la població atesa.
- En el cas de tractar-se de servicis, s'indicarà el personal i l'horari en què s'han prestat, així com el nombre de beneficiàries.
- Es farà referència a si s'han assolit els objectius proposats en el projecte plantejat, i en el cas que no siga així, s'explicarà el motiu.
- S'informarà del resultat de l'avaluació del programa realitzat.
Les justificacions a què fa referència l'apartat anterior, hauran de presentar-se, com a màxim, fins al 31 d'octubre de 2009. Transcorregut el termini assenyalat per a la presentació de la documentació sense que esta s'haja produït, es deixarà sense efecte el dret a l'ajuda concedida, amb resolució prèvia degudament notificada a l'entitat basada en tal incompliment.
L'import de l'ajuda, en cap cas no podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que haurà de desplegar l'entitat beneficiària.
Tretzena. Minoració o pèrdua de la percepció de les ajudes.
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en conjunt superen el cost de l'activitat a desplegar per l'entitat beneficiària, podrà donar lloc a la minoració de la subvenció concedida.
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció i la resta de supòsits previstos en l'article 37 de la Llei 38/2003, de 17 de novembre, General de Subvencions, donarà lloc a la incoació, per part de l'òrgan competent per a la concessió de les ajudes del corresponent procediment, que podrà finalitzar, si és el cas, amb la pèrdua de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
En la tramitació del procediment es garantirà, en tot cas, el dret de l'entitat interessada a l'audiència.
El termini màxim per a resoldre i notificar la resolució procedent serà de sis mesos des del moment en què s'incoe l'expedient de revocació o minoració, i si és el cas, de reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.
Les quantitats que calga reintegrar tindran la consideració d'ingressos de dret públic, a l'efecte del procediment aplicable per a la cobrança.
Catorzena. Recurs contenciós administratiu.
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que crega oportú.